**NYOTA NJEMA HUONEKANA ASUBUHI**

Nyota njema huonekana asubuhi ni msemo ambao umezoeleka masikioni mwa watanzania wengi ukiwa unamaanisha kwamba mafanikio ya jambo huanza kuoneakana mwanzoni kabisa mwa utekelezaji wa jambo hilo.

Katika Halmashauri ya Wilaya Bukoba nyota njema ya ukusanyaji wa mapato ya ndani imeanza kuonekana mapema mwanzoni mwa mwaka huu wa fedha 2022/2023 ambapo mwezi Julai jumla shilingi **milioni mia moja sabini mia moja sabini na moja elfu mia tatu na nne na senti themanini na tano (170,171,304.85)** ikiwa ni sawa na asilimia tisini na mbili (92%) za makusanyo ya mwezi na silimia nane (8%) za makusanyo ya mwaka zilikusanywa huku mwezi wa Agosti jumla ya **shilingi milioni mia mbili na tisa mia sita arobaini na nane elfu mia saba ishirini na sita na senti hamsini (209,648,726.50)** sawa na asilimia mia moja kumi na sita (116%) ya lengo la makusanyo ya mwezi na sawa na asilimia kumi na nane (18%) ya makusanyo ya mwaka zilikusanywa kutoka katika vyanzo mbalimbali vya mapato vya Halmashauri hiyo.

Katika mwaka wa fedha 2022/2023 Halmashauri ya Wilaya Bukoba imejiwekea lengo la kukusanya jumla ya **shilingi bilioni mbili milioni mia moja sitini na tisa mia tano elfu (2,169,500,000)** kutoka katika vyanzo vyake vya fedha vya ndani ambapo kila mwezi imepanga kukusanya kiasi cha wastani wa **shilingi milioni mia moja themanini, mia saba tisini na moja elfu mia sita sitini na sita na senti sitini na saba (180,791,666.67).**

Nae mwenyekiti wa Halmashauri hiyo Mhe. Murshid Ngeze ametilia mkazo suala hilo la ukusanyaji wa mapato ya ndani ya Halmashauri kwa kuhimiza watumishi wote pamoja na Waheshimiwa Madiwani wa Halmashauri kulivalia njuga jambo hili kwa kuhakikisha wanaibua vyanzo vipya vya mapato, kuziba nyufa zote zinazoweza kupelekea uvujaji wa mapato na kuboresha vyanzo vya mapato vilivyopo ili viweze kufanya kazi kwa ufanisi zaidi. “Kipaumbele chetu cha kwanza kabisa katika mwaka huu wa fedha 2022/2023 ni mapato, mapato, mapato” alisema Ngeze alipokuwa akizungumza na Kamati ya Fedha Utawala na Mipango.

Baadhi ya vyanzo vya mapato ya ndani vya Halmashauri ni pamoja na ushuru wa mazao ya kilimo,uvuvi na madini na ada na kodi mbalimbali.

Mungu Ibariki Tanzania, Mungu Ibariki Halmashauri ya Wilaya Bukoba na Kazi Iendelee.

Imetolewa na;

Kitengo cha Mawasiliano Serikalini

Halmashauri ya Wilaya Bukoba.

29/09/2022